Мизия (община)
Община Мизия се намира в Северозападна България и е една от съставните общини на област Враца.

География

Географско положение, граници, големина 
Общината е разположена в северната част на Област Враца. С площта си от 209,309 km2 заема 9-о, предпоследно място сред 10-те общините на областта, което съставлява 5,78% от територията на областта. Границите ѝ са следните:
 на север – Румъния;
 на изток – община Оряхово;
 на юг – община Бяла Слатина;
 на югозапад – община Хайредин;
 на северозапад – община Козлодуй.

Релеф, води 
Релефът на общината е равнинен, като източната ѝ половина се заема от западната част на обширното льосово плато Капитаница. То е слабо наклонено на юг и югоизток. Най-високата точка на общината се намира в най-южната ѝ част, южно от село Крушовица – 164 m н.в. В югозападната част на общината, между долините на реките Огоста и Скът се простира т.нар. Рашково бърдо, като между него на запад и платото Капитаница на изток е дълбоката долина на най-долното течение на река Скът. По цялото протежение на границата с община Козлодуй, по югоизточната периферия на Козлодуйската низина, от югозапад на североизток протича най-долното течение на река Огоста. В нейното устие, на брега на река Дунав, северно от село Сараево се намира най-ниската точка на общината – 24 m н.в.

В най-северната част на община Мизия попадат 2 km от брега на река Дунав, от km 685 до km 687 (километрите се отчитат от устието на реката).

Населени места 
Общината има 6 населени места с общо население 5692 жители към 7 септември 2021 г.

Административно-териториални промени 
 през 1901 г. – заличено е с. Съсека без административен акт поради изселване на населението в н.м. Войводово;
 през 1902 г. – заличено е с. Гладно поле без административен акт поради изселване;
 Указ № 162/обн. 8 април 1931 г. – признава н.м. Войводово за с. Войводово;
 МЗ № 2820/обн. 14 август 1934 г. – преименува с. Сърбеница за с. Софрониево;
 Указ № 546//обн. 15 септември 1964 г. – признава с. Букьовци за с.гр.т. Букьовци;
 Указ № 344/обн. 20 февруари 1970 г. – обединява с.гр.т. Букьовци и с. Гложене в едно населено място и го признава за гр. Мизия;
 Указ № 45/обн. 20 януари 1978 г. – отделя кв. Гложене от гр. Мизия и го признава за отделно населено място – с. Гложене.

Население 
 Численост

 Възрастов състав

 Етнически състав

Жители по етническа група от общо 7305 самоопределили се (към 2011 г.):
 българи: 6765
 турци: 3
 цигани: 490
 други: 14
 неопределени: 33

Политика 
В местните избори за кмет на община Мизия се стига до следните резултати:
 1995 – Иванка Кунчева (Предизборна коалиция БСП, БЗНС Александър Стамболийски, ПК Екогласност) печели на първи тур с 65% срещу Милко Томов (БКП).
 1999 – Иван Даков (Обединена демократична левица – Мизия) печели на втори тур с 61% срещу Виолин Крушовенски (независим).
 2003 – Иван Даков (БСП) печели на първи тур с 52% срещу Виолин Крушовенски (независим).
 2005 – Виолин Крушовенски (НДСВ) на извънредни частични избори печели на втори тур със 78,35% срещу Румен Шопов (независим).
 2007 – Виолин Крушовенски (НДСВ) печели на втори тур само с четири гласа разлика или с 50,04% срещу 49,96% на Иван Даков (БСП).
 2011 – Виолин Крушовенски (НДСВ) печели на втори тур с 52,50% срещу Иван Даков (БСП)
2015 – Виолин Крушовенски (НДСВ) печели на втори тур с 51.76% срещу Валя Берчева (ГЕРБ)
 2019 - Валя Берчева (ГЕРБ) печели на втори тур с 64,10% срещу Виолин Крушовенски (НДСВ)

Транспорт 
През общината преминават частично 3 пътя от Републиканската пътна мрежа на България с обща дължина 34,9 km:
 участък от 8,1 km от Републикански път II-11 (от km 103,7 до km 111,8);
 участък от 22,3 km от Републикански път II-15 (от km 47 до km 69,3);
 началният участък от 4,5 km от Републикански път III-1503 (от km 0 до km 4,5).

Топографска карта

Бележки

Източници

Външни препратки 
 Официален сайт на община Мизия